1Xo'on panok, 'o jujun aj Fariséo winak cuc'am quib cu' juban aj Saducéo xe upon ru' i Jesus. Cacaj ique quiqui c'am u pam i Jesus, rumal-i xqui bij che chi cu c'ut jun milágro chique, c'utbal-re chi Dios 'o ru'. 2Ire xu la' u wach chique: —Yix lic iweta'am usuc' u wach i caj, wach i co'ono. Are ca kaj i 'ij, we cak, qui bij yix chi "Chwek, chom laj 'ij, man cak i uwacaj," qui bij. 3Xak we 'o jun u sakirbal, i uwacaj lic cak, xak 'ekmuj, qui bij yix 'uri chi "N-chom ti 'ij wo'or, man i uwacaj xa cak y 'ekmuj," qui bij. Yix lic quiwil nu be i uwacaj, wach i co'ono; xui-ri, n-quiwil tu be wach ca tijin i Dios chu 'onquil che tak i 'ij-i. 4I winak wo'or, lic je mal na, lic n-quiqui coj ta chic i Dios. Yix quiwaj ca 'an ni jun milágro chiwach, c'utbal re u cho'ab i Dios wu'. Xui-ri, n-ta jun milágro ca 'an ni chiwach, xui pacha i xa 'an che i ma Jonas ujer. (Queje ile xu bij i Jesus chique.) Te'uri xe u canaj canok y xa 'ec. 5Te'uri i Jesus cu' u tijoxelab, xe 'ax chic ch'aka alagun. Ique, xsach chiqui c'ux n-ta qui wa xqui c'am bic. 6Are 'uri i Jesus xu bij chique: —Chitape', chi 'ana cwent chique i aj Fariséo xak i aj Saducéo; xa je pacha cunbal re i caxlanwa —xu bij chique. 7I u tijoxelab n-xqui ta tu be; xe oc chu bixquil chiquiwach: —Xu bij ire ile man yoj n-ta ka caxlanwa ka c'amom lok —xqui bij. 8I Jesus xu na'o wach quiqui bij. —¿Wuchac qui bij ile chi n-ta ka caxlanwa? —xu bij chique. ¡Yix n-ta kas u cubibal i c'ux chwe! 9¿Maja qui ta u be 'uri? ¿N-ca c'un ta bawa chi c'ux chi yin, che i jo'ob caxlanwa, xe in tzuk ni jo'ob mil achiab? ¿I ni'pa i coban xsobrinic? 10¿Xak n-ca c'un ta chic chi c'ux chi yin, che i wukub caxlanwa, xe in tzuk ni cajib mil achiab? ¿I ni'pa chicach xsobrin 'uri? 11¿Wuchac 'uri n-qui ta tu be chi n-are ta rumal i caxlanwa xin bij yin ile? ¡Chi 'ana cwent che i cunbal re i caxlanwa que i aj Fariséo xak i aj Saducéo! —xu bij chique. 12Te'uri i u tijoxelab xqui ta u be chi ire n-are ti cu bij i cunbal re i caxlanwa. Are i usuc' i xu bij, are chi qui 'ana cwent che i qui c'utunic i aj Fariséo xak i aj Saducéo. 13I Jesus, are xe upon pa jyub Cesaréa re i Filípo, xu bij chique u tijoxelab: —¿Wach quiqui bij i winak chi in pachin yin chi in Achi aj Chiaj? ¿Wach quiqui bij ique? —co'ono. 14I u tijoxelab xqui bij: —'O jujun quiqui bij chi yet at i 'etz ma Wan aj kajsanel ya, quiqui bij. Xak 'o jujun quiqui bij chi yet at i ujer mam Elías; xak 'o jujun quiqui bij chi at i ujer mam Jeremías, o mok at jun chic ujer ajbil u tzij i Dios. (Queje ile xqui bij i tijoxelab che i Jesus.) 15Are 'uri xu bij chique: —Y yix, ¿wach qui bij chi in pachin yin? —co'ono. 16I ma Simon Pédro xu bij: —Yet at Crísto (i Tolke chi at koy'em); at u C'ojol i Dios c'aslic —co'ono. 17—¡'Utz awe yet! —xu bij i Jesus che—. 'Utz i xa bij, a-Simon Bar-Jonas. N-ru' ta winak petnak wi i tzij-le; lic ru' in Kajaw chicaj petnak wi. 18Rumal-i, quin bij chawe: yet at a-Pédro, i usuc' i a bi que'elok "abaj"; puwi i abaj-le quin yac i wachoch. Ni'pa i je jutzobaj re i Dios, lic n-ca sachsax tu wach i tzobajil-le; mi tene i u cho'ab i camic ca tique che. 19Yin quin ya i lawe chawe, chi jakbal-re i ocbal pa cu 'at wi tzij i Dios. Wach tak i ca 'atij yet waral chuwach i jyub ta'aj, i Dios cu ya u wach awu'. Xak wach tak ca ya na yet chique i je re i Dios chi quiqui 'an waral chuwach i jyub ta'aj, xak ca ya' na chique rumal i Dios —xu bij che i ma Pédro. 20Te'uri xu bij chique u tijoxelab mi jun quiqui lap wi, we are ire i Tolque chi coy'em. 21Te'uri i Jesus xoc chu sakixic chique u tijoxelab chi 'o u chac ca 'e ire pa Jerusalen, xui-ri i nimak tak mam'ib chila, junam cu' i caj'atzil i sacerdóte, tak i je tijonel re i ujer 'atbal tzij, ire lic cu tij uyej cumal. Xu bij chique chi ca camsax na, y ca walij churox 'ij. 22Are 'uri i ma Pédro xu siq'uij i Jesus ru', y xu bij che: —¡Ay, Kajwal! ¡Ma bij ile! I Dios chu 'atij ile chi xa bij —co'on che. 23I Jesus xu pisquilij rib; xu bij che i ma Pédro: —¡Chat el na chin wach, a-Satanas! Ma 'an latz' che in be. A nojbal yet n-queje ta pacha u ch'obom i Dios. Ca ch'ob yet pacha quiqui ch'ob i to' winak —xu bij i Jesus che. 24Te'uri i Jesus xu bij chique u tijoxelab: —Pachin jun craj ca terej chwij, 'o u chac mu ch'ob chic rib, xui-ri cha terej na chwij, tupu ca cam na rumal. 25Pachin jun xa c'ax cu na u c'aslemal re waral, xa cu sach 'uri u c'aslemal chi sakil. Xui-ri, we 'o jun ca sachsax nu wach u c'aslemal waral xa wumal yin, ca ya' 'uri u c'aslemal sakil. 26Jun, we cu ch'ac ronojel i beyomal re u wach i jyub ta'aj, xui-ri we cu sach u c'aslemal sakil, n-ta que'el wi 'uri, n-ta u ch'acom 'uri. ¿Wach u tojic 'uri co'on na, ch'acbal re u c'aslemal sakil, we u sachom? N-taj. 27Man yin, chi in Achi aj Chicaj, quin c'un na ru' u 'ij u chomal in Kajaw, xak cu' in ángel. Are 'uri, quin ya na chique i winak chiqui jujunal wach i tojbal-re ni'pa qui 'anom na. 28Sak laj tzij i quin bij chiwe, je 'o jujun waral chi n-que cam ta tan, c'a quin quil na are col in 'ana ni in 'atbal tzij waral —xu bij i Jesus chique.
SAN MATÉO 16